**Әл-Фараби атындағы Қазақ Ұлттық университеті – білім мен ғылымның алтын бесігі**

Әл-Фараби атындағы Қазақ Ұлттық университеті – Қазақстандағы ең ірі және беделді жоғары оқу орындарының бірі. Білім мен ғылымның алтын бесігі саналатын бұл университет 90 жылдан астам тарихында мыңдаған жоғары білікті мамандарды даярлап, әлемдік ғылым мен білім кеңістігінде өзіндік орнын қалыптастырды. ҚазҰУ – ТМД және Орталық Азия аймағындағы үздік университеттердің қатарында, халықаралық QS World University Rankings рейтингінде жоғары позицияларға ие. ҚазҰУ-дың басты мақсаты – ұлттық және жаһандық еңбек нарығына сай, жоғары білікті, интеллектуалды тұлғаларды тәрбиелеу. Университет қабырғасында білім алған түлектер түрлі салаларда жетістікке жетіп, еліміздің дамуына зор үлес қосуда.

Қара шаңырақ атанған Ұлттық универсиетте қазіргі таңда 16 факультет бар, факультеттердің әрқайсысы түрлі мамандықтар бойынша жоғары білім (бакалавриат), магистратура және PhD докторантура деңгейлерінде білім беру бағдарламаларын ұсынады және студенттерге сабақ қазақ, орыс және ағылшын тілдерінде жүргізіледі. Әр факультеттің өз тарихы мен ғылымда алар орны ерекше. Солардың ішінде, тарих факультеті – Қазақстандағы ең көне әрі беделді гуманитарлық факультеттердің бірі. Бұл факультет отандық және әлемдік тарих ғылымының дамуына орасан зор үлес қосып келеді. Мұнда өткеннің құндылықтарын зерттеп, тарихи фактілерді терең талдайтын болашақ мамандар дайындалады. Тарих факультетінің құрамындағы дүниежүзі тарихы, тарихнама және деректану кафедрасы – тарих ғылымының іргелі бағыттарын зерттеумен айналысатын орталықтардың бірі. Кафедра білім алушылары тарихи деректерді талдау, тарихи процестердің заңдылықтарын түсіну және ғылыми зерттеулер жүргізу дағдыларын меңгереді. Әлемдік тарихты жан-жақты зерттеу бағыты бойынша кафедра студенттер мен ғалымдарды әлемдік тарихтағы саяси, экономикалық, әлеуметтік және мәдени процестерді кешенді талдауға баулиды. Зерттеу жұмыстары тарихи кезеңдер мен оқиғалардың өзара байланысын анықтау, олардың қазіргі заманғы тарихи интерпретацияға ықпалын бағалау мәселелерін қарастырады. Тарихнама теориясы мен әдістемесі бағыты бойынша тарихнаманың теориялық негіздерін дамытып, тарихи дерекқорларды жүйелеу мен талдаудың заманауи әдістерін енгізуге ерекше назар аударады. Бұл бағытта ғылыми зерттеулер архив материалдарын, деректерді жинақтау және олардың интерпретациясы әдістемелік мәселелерін шешуге бағытталған. Деректану және тарихи дерекқорларды қалыптастыру бағытында тарихи деректерді жүйелеу, архивтік құжаттарды сараптау және оларды цифрлық форматқа көшіру мәселелері кафедраның басты зерттеу бағыттарының бірі болып табылады. Бұл әдістер заманауи ақпараттық технологиялар мен аналитикалық құралдарды пайдалану арқылы тарихи материалдардың сапалы өңделуін қамтамасыз етеді. Кафедраның оқытушылары халықаралық ғылыми конференцияларда, симпозиумдарда және бірлескен зерттеу жобаларында өздерінің зерттеу нәтижелерін ұсынумен қатар, студенттерді тарих ғылымының заманауи парадигмалары мен әдістемелік тәсілдерімен таныстыруға белсенді атсалысады. Практикалық курстар мен семинарлар барысында студенттерге тарихи дерекқорларды сараптау, архивтік материалдарды жүйелеу және ғылыми зерттеулерді жүргізу әдістері жан-жақты үйретіледі.

Студенттердің жоғарғы деңгейдегі білім көрсеткішінің болуы - білікті профессор-оқытушылар құрамына байланысты деп ойлаймыз. Университетте қазіргі таңда екі мыңнан астам профессор, доцент және оқытушы қызмет атқарады. Олардың арасында Қазақстан Республикасы Ұлттық ғылым академиясының академиктері, ғылым докторлары, PhD докторлары, ғылым кандидаттары, сондай-ақ шетелдік жетекші университеттерде білім алған және ғылыми тағылымдамадан өткен мамандар бар. Оқытушылардың басым бөлігі ғылыми дәрежеге ие болуына байланысты университеттегі білім беру үдерісі теориялық және қолданбалы зерттеулермен ұштасып, қазіргі заманғы ғылыми парадигмаларға негізделеді. Әл-Фараби атындағы Қазақ Ұлттық университеті білім беру сапасын арттыру және әлемдік академиялық ортаға интеграциялану мақсатында халықаралық ынтымақтастықты белсенді түрде дамытады. Бұл тұрғыда университетке жыл сайын шетелдік жоғары оқу орындарының танымал профессорлары шақырылып, дәрістер оқиды, ғылыми зерттеулерге жетекшілік етеді және тәжірибелік семинарлар ұйымдастырады. Шетелдік оқытушыларды тарту университет студенттеріне әлемдік ғылымдағы жаңа жетістіктермен танысуға, халықаралық білім беру әдістерін меңгеруге және шетелдік ғалымдармен ғылыми жобалар жасауға мүмкіндік береді. Сонымен қатар, университеттің профессор-оқытушылар құрамы халықаралық академиялық ұтқырлық бағдарламалары аясында алдыңғы қатарлы ғылыми орталықтарда және жоғары оқу орындарында тағылымдамадан өтеді. ҚазҰУ оқытушылары Erasmus+, DAAD, Mevlana, Fulbright сынды бағдарламалар шеңберінде әлемнің жетекші университеттерінде ғылыми-зерттеу жұмыстарын жүргізіп, өздерінің кәсіби құзыреттіліктерін арттырады. Бұл оқытушылардың ғылыми зерттеулерінің сапасын жақсартуға, заманауи білім беру технологияларын игеруге және оларды университеттің оқу үдерісіне енгізуге ықпал етеді.

ҚазҰУ – халықаралық деңгейде беделді университеттердің бірі. Университет әлемнің 500-ден астам жетекші жоғары оқу орындарымен тығыз әріптестік байланыс орнатқан. Мұнда академиялық ұтқырлық бағдарламалары, шетелдік университеттермен қос дипломдық бағдарламалар, бірлескен ғылыми зерттеулер белсенді түрде жүзеге асырылады. Университет жанында әртүрлі ғылыми орталықтар мен зертханалар жұмыс істейді. Біз тарихи архивтермен, шетелдік дереккөздермен жұмыс істеу арқылы ғылыми танымымызды кеңейтіп, өз саламыздағы өзекті мәселелерді зерттеуге үлес қоса аламыз. ҚазҰУ студенттері жыл сайын халықаралық конференцияларға, симпозиумдарға, жазғы мектептерге қатысып, әлемдік деңгейдегі ғалымдармен тәжірибе алмасады. Бұл – ғылыми зерттеулерге қызығатын студенттер үшін таптырмас мүмкіндік.

ҚазҰУ – тек жоғары білім беретін оқу орны ғана емес, сонымен қатар құндылықтар мен ұлттық мұраны сақтаушы, жаңа идеялар мен инновациялардың орталығы. Мұнда студенттер сапалы білім алып қана қоймай, тұлғалық дамуға, мәдени және ғылыми жобаларға қатысуға, креативті ойлауды дамытуға мүмкіндік алады. ҚазҰУ – халықаралық деңгейдегі білім мен ғылым орталығы ретінде әлемдік ғылыми қауымдастықта өзінің жетекші орнын сақтай отырып, болашақ мамандардың жаһандық ойлау жүйесін қалыптастыруға, заманауи ғылым мен технологияларды меңгеруге мүмкіндік беретін көпбейінді академиялық институт болып табылады. Әл-Фараби айтқандай, «Білімді болу – бұл адам болу». ҚазҰУ білім алушыларға білім алудың жаңа мүмкіндіктерін ұсынып қана қоймай, осы білімді қоғам игілігіне қолдануға жол ашады. Бұл университет – білім мен болашақтың символы!

**Нұсқабай Перизат Нұлыбекқызы**

**phD, дүниежүзі тарихы, тариханама**

**және деректану кафедрасының доценті**

**Набидолла Құндыз**

**Әл-Фараби атындағы ҚазҰУ, 1 курс магистранты**